ดีเดย์ธุรกิจใหญ่ ใช้อี-แท็กซ์สิ้นปีนี้
สรรพากรดีเดย์ส่งรับข้อมูลภาษีอี-เพย์เมนต์ เริ่มธุรกิจใหญ่รายได้ 500 ล้านขึ้นไป เริ่ม 31 ธ.ค.นี้
15 พ.ย. 2559

สรรพากรดีเดย์ส่งรับข้อมูลภาษีอี-เพย์เมนต์ เริ่มธุรกิจใหญ่รายได้ 500 ล้านขึ้นไป เริ่ม 31 ธ.ค.นี้
นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรได้จัดสัมมนาโครงการบริการจัดทำและนำส่งข้อมูลใบกำกับภาษีอิเล็กทรอนิกส์ (e-Tax Invoice) และใบรับอิเล็กทรอนิกส์ (e-Receipt) เพื่อให้ผู้ประกอบการได้ทราบแนวทางปฏิบัติที่จะเริ่มปลายปีนี้ รองรับระบบชำระเงินแบบอิเล็กทรอนิกส์แห่งชาติ หรืออี-เพย์เมนต์
ทั้งนี้ การส่งรับข้อมูลภาษีทางอิเล็กทรอนิกส์ดังกล่าว จะเริ่มใช้กับผู้ประกอบการขนาดใหญ่ที่มีรายได้เกิน 500 ล้านบาท/ปี ตั้งแต่วันที่ 31 ธ.ค. 2559 หลังจากนั้นผู้ประกอบการขนาดกลางมีรายได้มากกว่า 30 ล้านบาท แต่ไม่เกิน 500 บาท/ปี ให้เริ่มภายในวันที่ 31 ธ.ค. 2560 ส่วนผู้ประกอบการขนาดเล็กมีรายได้มากกว่า 1.8 ล้านบาท แต่ไม่เกิน 30 ล้านบาท ให้เริ่มส่งภายในวันที่ 31 ธ.ค. 2562 และผู้ประกอบการที่มีรายได้ต่ำกว่า 1.8 ล้านบาท/ปี ให้เริ่มวันที่ 31 ธ.ค. 2564
สำหรับการเลื่อนดำเนินการอี-เพย์เมนต์จากภายในสิ้นปีนี้ ไปเป็นไตรมาสแรกของปี 2560 เนื่องจากการทดลองระบบของธนาคารพาณิชย์กับธนาคารแห่งประเทศไทย (ธปท.) ยังมีปัญหาการทำบางรายการไม่ถูกต้อง จึงต้องทดลองระบบไม่ให้มีความผิดพลาดนั้น จะไม่ส่งผลกระทบกับการนำส่งข้อมูลใบกำกับภาษีอิเล็กทรอนิกส์ และใบรับอิเล็กทรอนิกส์ของกรมสรรพากร ขณะที่อี-เพย์เมนต์ภาครัฐที่จะจ่ายเงินให้กับประชาชนยังอยู่ตามแผนเดิมคือดำเนินการภายในเดือน ธ.ค. 2559 และภายในปีหน้าจะทำอี-เพย์เมนต์ภาครัฐทั้งรับและจ่ายทั้งหมด